Et lille bål i et par grene udviklede sig uheldigt for en familie i et sommerhus ved Ertebølle.

Forår og lunt solskinsvejr indbyder til at arbejde i haven, men for en familie i et sommerhusområde ved Ertebølle ikke langt fra Farsø var det lørdag eftermiddag snublende tæt på at gå galt. Efter at have beskåret nogle træer ved et sommerhus på Kongeportsvej ville familien brænde haveaffaldet af, men de mistede kontrollen over ilden og måtte tilkalde hjælp. Det fortæller indsatsleder Jes Caspar Mortensen fra Nordjyllands Beredskab. Da han nåede frem med sine folk havde ilden svitset et åbent område på 600 kvadratmeter, og ilden var tæt på at brede sig til det skovområde, som sommerhuset ligger midt i. - Vi fik heldigvis ret hurtigt ilden under kontrol, og så gav vi de omkringliggende træer lidt vand for at være sikre på, at der ikke lå gløder og ulmede, siger Jes Caspar Mortensen. På vej fra sommerhuset igen hjalp brandfolkene også familien med at beskære lidt flere træer, så de store udrykningskøretøjer kunne komme frem og tilbage uden at blive ridsede.